Labdien, Baiba Runce!

Man pārsūtīja jautājumus par MonacoFit.com, zemāk nosūtu atbildes. Dodu tiesības publicēt atbildes tikai nesagrozītā veidā, neizņemot informāciju no konteksta, neatsaucoties uz baumām vai nepārbaudītiem faktiem, un ievērojot žurnālistikas ētikas kodeksu. Gaidīšu ziņu, vai atbildes uz jautājumiem ir saprotamas:

Kas ir izstrādājis MonacoFit un Stokholmas diētas programmas?

Nodarbināto speciālistu dati ir aizsargājama informācija. Par Stokholmas diētu nav atbildīgs mūsu uzņēmums. MonacoFit.com notievēšanas progammu izstrādājusi Paula Freimane kopā ar diplomētiem un sertificētiem speciālistiem.

Kādi speciālisti (piem: ārsti, uztura speciālisti, fizioterapeiti, sertificēti treneri) iesaistījušies izstrādē, un kuri strādā šobrīd?

Nodarbināto speciālistu dati ir aizsargājama informācija. MonacoFit.com notievēšanas progammu izstrādājusi Paula Freimane kopā ar diplomētiem un sertificētiem speciālistiem.

Kādi zinātniskie pētījumi ir jūsu piedāvāto programmu, piem., Stokholmas diētas pamatā?

Par Stokholmas diētu nav atbildīgs mūsu uzņēmums.

Kā nonācāt līdz šādai biznesa idejai - piedāvāt tievēt attālināti – interneta vidē ar aplikāciju palīdzību?

Kā jau varat lasīt MonacoFit.com mājaslapā, tad ideja radās no pieredzes Monako ar pašiem prasīgākajiem klientiem, kas ir gatavi darīt tikai pašu minimumu, lai sasniegtu savus mērķus, tāpēc viņiem vajag – reālu motivāciju, garšīgus un vieglus uztura plānus. Paulas personīgie sasniegumi, iegūtās zināšanas un pieredze ar prasīgiem klientiem likuši pamatu šai online programmai ar augsta līmeņa individuāliem uztura plāniem, motivāciju un speciālistu konsultācijām.

Vai ir izvērtēti riski, kas pastāv, ja klients nav “aci pret aci” saskarē ar speciālistu?

Jā, MonacoFit.com ir droša notievēšanas programma.

Kāda ir jūsu sadarbība ar atbalstītājiem – Latvijas diētas ārstu asociāciju?

Šis jautājums neattiecas uz MonacoFit.com.

Vai abas programmas ieteicamas visiem, vai ir kāda personu grupa, kam būtu jāuzmanās?

Atbildu par programmu MonacoFit.com. MonacoFit.com individuāli pielāgo uztura un sporta plānu, un atrod labāko pieeju katram lietotājam. Drīzāk jāuzmanās ir tiem, kas nelieto MonacoFit.com, jo uzturēt sevi formā ir būtiski savai veselībai un izskatam. MonacoFit.com programma veiksmīgi izmēģināta arī okeāna šķērsošanas ekspedīcijā 2019. gadā.

Piemēram, kas notiek, ja jau testā cilvēks norāda, ka ir kādas veselības problēmas?

Katram mūsu lietotājam ir pieejams neierobežots konsultantu atbalsts un katru problēmu izkatam individuāli līdz nonākam ar lietotāju kopā pie pareizākā rīcības plāna.

Lasīju intervijā, ka pirmais līmenis apzināti veidots ar zemu ikdienas kaloriju daudzumu. Vai tas nedaudz neatgādina badošanos? Savukārt otrajā līmenī ir trīs ēdienu varianti katrai maltītei piedāvāti, vai ēdienkarte nav vienveidīga tādā gadījumā?

MonacoFit.com nav līmeņu. Lūdzu, precizēt, par kādu interviju ir runa?

Kāpēc mājaslapā norādītās speciālistes Lieni Bergsoni un Viānu Kulšu neatrodam ārstniecības vai atbalsta personu reģistrā vai sporta speciālistu datu bāzē?

Šis jautājums neattiecas uz MonacoFit.com.

Vai MonacoFit programmu ir izstrādājusi Paula Freimane, kā norādīts mājaslapā?

Jā, gan Paula Freimane, gan citi speciālisti – diplomēti un sertificēti – ir piedalījušies MonacoFit.com izstrādē.

Internetā pieejama informācija, ka recepšu autore ir Elīna Balode. Arī pamanījām, ka video treniņos Paulu Freimani nomainījusi Elīna Balode – kāpēc tā?

Gan uztura programma, gan video treniņi tiek regulāri papildināti un to sagatavošanā piedalās vairāki speciālisti. Video treniņos dažādos laika posmos bijuši arī vingrojumi ar tādiem sabiedrības viedokļu līderiem kā Kaspars Zlidnis, Anna Lieckalniņa, Kašers, Zuarguss, Anna Rozīte un citi. Un arī nākotnē būs vēl jauni video treniņi, kurus izpildīs gan dažādi sportisti, gan sabiedrībā populāri cilvēki.

Kurš sastāda treniņus? Vai treniņu slodzes arī tiek veidotas individuāli? Piemēram, vienā treniņā, kuru vērojām, bija kopā jāizpilda 160 atspiedieni no zemes. Vai netrenēts cilvēks to spēj?

Ja Jūsu jautājums ir par treniņu intensitāti, to regulē paši lietotāji. Citam lietotājam tas pats treniņš varbūt būs ar 10 atspiedieniem no zemes. Vingrojumus sastāda speciālisti ar atbilstošu izglītību, diplomiem, sertifikātiem.

Vai ir vēl kādi zīmoli, programmas, ko jūs bez Stokholmas diētas piedāvājat LV?

Mūsu uzņēmums piedāvā MonacoFit.com.

Kurās no valstīm ir plašākais bizness?

Šī ir konfidenciāla informācija.